EA บวก 4.50% รับข่าวโรงไฟฟ้าพลังงานลม 126MW ลุ้น COD ทันปีนี้
EA บวก 4.50% รับข่าวโรงไฟฟ้าพลังงานลม 126MW ลุ้น COD ทันปีนี้ ล่าสุด ณ เวลา 12.00 น. ราคาอยู่ที่ 29.00 บาท บวก 1.25 บาท หรือ 4.50% สูงสุดที่ 29.25 บาท ต่ำสุดที่ 28.00 บาท มูลค่าซื้อขายที่ 103.58 ล้านบาท ด้าน บล.ธนชาต แนะ “ซื้อ” ชูเป้า 32 บาท
25 พ.ย. 2559

ผู้สื่อข่าวรายงานว่า ราคาหุ้นบริษัท พลังงานบริสุทธิ์ จำกัด (มหาชน) หรือ EA ณ เวลา 12.00 น. ราคาอยู่ที่ 29.00 บาท บวก 1.25 บาท หรือ 4.50% สูงสุดที่ 29.25 บาท ต่ำสุดที่ 28.00 บาท มูลค่าซื้อขายที่ 103.58 ล้านบาท 

นายอมร ทรัพย์ทวีกุล รองประธานเจ้าหน้าที่บริหาร บริษัท EA เปิดเผยว่า แนวโน้มผลการดำเนินงานงวดไตรมาส 4/59 จะมีโอกาสเติบโตขึ้นจากงวดไตรมาส 3/59 หลังจากธุรกิจพลังงานทดแทนไม่มีปัจจัยลบกดดัน รวมถึงไม่ได้รับผลกระทบจากต้นทุนทางการเงินเหมือนเช่นไตรมาส 3/95 ที่ผ่านมา
โดยในไตรมาส 4/59 ธุรกิจผลิตไฟฟ้าโซลาร์ฟาร์มขนาดกำลังผลิตรวม 278 เมกะวัตต์ (MW) จะสามารถผลิตไฟฟ้าได้เต็มประสิทธิภาพมากยิ่งขึ้น เนื่องจากไม่ได้รับผลกระทบช่วงฤดูฝนที่ยาวนานเหมือนกับไตรมาส 3/59 จนกดดันให้ศักยภาพในการผลิตไฟฟ้าจากแสงอาทิตย์ลดลง
ด้านความคืบหน้าโครงการโรงไฟฟ้าพลังงานลม หาดกังหัน ขนาดกำลังผติตรวม 126 MW ปัจจุบันอยู่ในระหว่างรอกำหนดวันผลิตไฟฟ้าแบบเชิงพาณิชย์ (COD) อย่างเป็นทางการอีกครั้ง ซึ่งขณะนี้ในแง่การก่อสร้างได้เสร็จสิ้นเรียบร้อยหมดแล้ว และอยู่ในขั้นตอนรอตรวจสอบงานจากทีมต่างประเทศ
ดังนั้น หลังจากทีมงานต่างประเทศตรวจสอบงานของโครงการโรงไฟฟ้าพลังงานลม 126 MW เรียบร้อยแล้ว ทางบริษัทจะรีบแจ้งต่อทางการไฟฟ้าฝ่ายผลิตแห่งประเทศไทย (กฟผ.) เข้าตรวจสอบงานต่อเนื่องทันที ซึ่งหากทุกอย่างเรียบร้อยแล้วจะเข้าสู่กระบวนการ COD ได้ จึงทำให้บริษัทคาดว่าจะมีโอกาส COD พลังงานลม 126 MW ได้ทันในช่วงปี 2559
 
ขณะที่บล.ธนชาต ระบุว่า ขณะนี้ได้กำหนดคำแนะนำ “ซื้อ” หุ้น EA ให้ราคาเป้าหมาย 32 บาท โดยบริษัทจะเข้าสู่ธุรกิจพลังงานสำรองด้วยการซื้อหุ้น Amita ในไต้หวัน 35.2% ซึ่งมองว่าเป็นก้าวย่างสำคัญระยะยาวที่อาจสร้างมูลค่าเพิ่มมหาศาลให้ EA
นอกจากนี้ อาจเพิ่มผลตอบแทนให้กับธุรกิจพลังงานทดแทนปัจจุบันของบริษัท ซึ่งเป็นแนวโน้มทิศทางของโลก และยังเป็นการเริ่มก้าวเข้าสู่ตลาด EV ที่เป็นอีกแนวโน้มที่สำคัญอีกอย่างของโลก ส่วนความเชื่อมโยงของธุรกิจ Amita กับ EA ในมุมมองของฝ่ายวิเคราะห์ คือ แบตเตอรี่สำรองจะถูกนำมาใช้เพื่อเพิ่มผลตอบแทนของโรงไฟฟ้าพลังงานทดแทนของ EA  และเป็นทางเข้าสู่ตลาด EV รวมถึงเป็นแหล่งรายได้ใหม่จากการผลิตและขายแบตเตอรี่สำรอง